આસિયાન દેશો એટલે ઇન્ડોનેશિયા, મલેશિયા, થાઈલેન્ડ, મ્યાનમાર, બ્રુનેઈ, સિંગાપોર, કંબોડિયા, વિયેટનામ, ફિલિપાઈન્સ અને લાઓસ. આમ જોઈએ તો આ દરેક દેશો સાથે ભારતના દ્વિ-પક્ષીય સંબંધો સારા રહ્યા છે, પરંતુ આસિયાન દેશોના સમૂહ તરીકે જોઈએ તો ભારત પોતે આસિયાનનું સભ્ય જ નથી. આથી ‘આસિયાન’ને ભારતનું આમંત્રણ અને આસિયાન દેશો દ્વારા તેના સ્વીકારનું ભારત માટે વિશેષ મહત્ત્વ છે. આસિયાનના બધા જ દેશો ચીનથી તોબા પોકારી ગયા છે અને એથી જ એમની નજર ભારત તરફ છે. દક્ષિણ-પૂર્વ સમુદ્ર પર પોતાને ફાવે તે રીતે વર્તીને અને પોતાની મહત્ત્વાકાંક્ષી વન બેલ્ટ વન રોડ પરિયોજના દ્વારા બીજા દેશોની પ્રાદેશિક સ્થિરતા અને સાર્વભૌમત્વને અવરોધે તે રીતે આગળ વધી રહેલા ચીનથી આ દેશો ચિંતિત છે, તે સ્પષ્ટ જણાય છે.